Tero Lampén

**Tero Matti Juhani Lampén** (s. 1972) on suomalainen turvallisuusalan ammattilainen, joka on työskennellyt muun muassa Puolustusvoimien Pääesikunnan tilaturvallisuuspäällikkönä ja ydinvoimahanketta ajaneen Fennovoiman turvallisuuspäällikkönä. Lampén tuomittiin vuonna 2023 törkeästä palvelusrikoksesta, ja korkein oikeus antoi tapauksesta tuomion tammikuussa 2026.

## Ura
Lampén työskenteli Puolustusvoimien palveluksessa vuosina 2008–2012. Hän toimi Pääesikunnan tilaturvallisuuspäällikkönä, jossa hänen tehtäviinsä kuului muun muassa Puolustusvoimien tilojen ja alueiden turvallisuuteen sekä viranomaisyhteistyöhön liittyvän normiohjeistuksen valmistelu ja esittely.

Syksyllä 2012 Lampén siirtyi Puolustusvoimista Fennovoiman turvallisuuspäälliköksi, jossa hän työskenteli syksyyn 2018 asti. Lampén perusti myös turvallisuusalan yrityksen nimeltä Froan Security, joka rekisteröitiin kaupparekisteriin syyskuussa 2012.

Lampénin sotilasarvo oli insinööriyliluutnantti.

## Rikostuomio

### Tapauksen paljastuminen
Maaliskuussa 2019 poliisi löysi Lampénin kodista Espoosta kotietsinnän yhteydessä kymmeniä tallennusvälineitä, jotka sisälsivät tuhansia Puolustusvoimien salassa pidettäviä asiakirjoja. Tapaus paljastui sivuosumana tutkinnassa, jossa selvitettiin Suojelupoliisin ylietsivän esteellisyysepäilyä.

Takavarikoiduista laitteista löytyi yhteensä 33 tallennusalustaa, jotka sisälsivät yli 13&nbsp;000 tiedostoa. Asiakirjat olivat turvallisuusluokituksiltaan suojaustasojen II–IV materiaalia, ja ne sisälsivät tietoja henkilö- ja fyysisestä turvallisuudesta, rakenteista, tekniikasta ja suunnitelmista. Lisäksi löytyi Säteilyturvakeskusen salassa pidettäviä, ydinvoimaloiden turvallisuussuunnitteluun liittyviä asiakirjoja, jotka oli tarkoitettu Fennovoiman käyttöön.

Lampén oli säilyttänyt turvallisuusluokiteltuja tietoja samoilla muistivälineillä yksityisten valokuviensa ja videoidensa kanssa.

### Käräjäoikeus
Helsingin käräjäoikeus tuomitsi Lampénin 15. helmikuuta 2023 törkeästä palvelusrikoksesta kahden vuoden ja kahden kuukauden ehdottomaan vankeuteen. Lisäksi käräjäoikeus tuomitsi Lampénin menettämään sotilasarvonsa.

Käräjäoikeus katsoi, että Lampén oli 1.12.2010–30.9.2012 välisenä aikana tallentanut, säilyttänyt ja kopioinut Puolustusvoimiin liittyvää turvallisuusluokiteltua materiaalia erilaisille tallennusalustoille kotonaan. Oikeus totesi tiedostojen olleen Lampénin hallussa vielä noin seitsemän vuotta sen jälkeen, kun hän oli lopettanut työskentelyn Puolustusvoimissa.

Käräjäoikeus arvioi, että salassa pidettävän tiedon säilyttäminen yksityisten valokuvien kanssa samoilla välineillä osoitti ”erityisen suurta piittaamattomuutta turvaluokitellun ja salassa pidettävän tiedon käsittelyä koskevia ohjeita ja määräyksiä kohtaan”. Oikeus katsoi myös, että Lampén oli jo Puolustusvoimissa työskennellessään valmistellut oman turvallisuusalan yrityksen perustamista kerätessään salassa pidettävää aineistoa.

### Hovioikeus
Helsingin hovioikeus antoi ratkaisunsa 20. kesäkuuta 2024 ja pysytti käräjäoikeuden tuomion.

Hovioikeus katsoi käräjäoikeuden tavoin, että rikos oli tehty vastaajan suorittaessa erityisen vastuunalaista tehtävää ja että tietoaineiston laatu, laajuus ja vastaajan menettelyn järjestelmällisyys huomioon ottaen teko oli myös kokonaisuutena arvostellen törkeä. Hovioikeus katsoi lisäksi Lampénin käsitelleen ja säilyttäneen tietoaineistoa hyötymistarkoituksessa, mikä lisäsi teon moitittavuutta.

Lampén vaati hovioikeudessa ensisijaisesti syytteen hylkäämistä ja toissijaisesti rangaistuksen lieventämistä vedoten muun muassa tapauksen saamaan julkisuuteen sekä siihen, että hän oli menettänyt työnsä käräjäoikeuden tuomiosta uutisoinnin jälkeen. Syyttäjä ja Puolustusvoimat vaativat rangaistuksen korottamista kahteen ja puoleen vuoteen. Hovioikeus hylkäsi sekä Lampénin että syyttäjän vaatimukset.

### Korkein oikeus
Korkein oikeus antoi asiassa ennakkopäätöksen (KKO:2026:5) 21. tammikuuta 2026. KKO alensi Lampénin rangaistuksen vuoteen ja kymmeneen kuukauteen ehdotonta vankeutta. KKO katsoi, että Lampénin menettely tiedon keräämisessä ja säilyttämisessä oli ollut ilmeisen järjestelmällistä ja suunnitelmallista, mikä viittasi pyrkimykseen myöhemmin hyötyä aineistosta. Huomattava osa yli tuhannesta asiakirjasta ei liittynyt Lampénin virkatehtäviin.

Korkein oikeus vertasi tapausta kenraaliluutnantti Georgij Alafuzoffin tuomioon ja päätyi samaan rangaistukseen. Koska Lampénin rangaistus aleni alle kahteen vuoteen, häntä ei tuomittu menettämään sotilasarvoaan.

## Lähteet